Vihreiden entinen puheenjohtaja Touko Aalto löysi pian uusia töitä, mutta nostaa kansanedustajien tilapäiseksi työttömyysturvaksi tarkoitettua sopeutumisrahaa.

Vihreiden entinen puheenjohtaja Touko Aalto työskentelee konsulttina ja nostaa sopeutumisrahaa. JENNI GÄSTGIVAR

Vihreiden entinen puheenjohtaja Touko Aalto putosi eduskunnasta huhtikuussa saatuaan kevään vaaleissa 3 075 ääntä.

Vihreiden paikka Keski-Suomessa meni 4 354 ääntä saaneelle Bella Forsgrénille.

Aalto ilmoitti aluksi, ettei hän aio nostaa sopeutumisrahaa, mutta jo huhtikuussa Aallon nimi oli sopeutumisrahan saajien joukossa – ja oli siellä myös joulukuussa.

Aallon sopeutumisrahan nostaminen on hieman erikoista, sillä konsulttiyhtiö Gesund Partners ilmoitti toukokuun lopussa palkanneensa Aallon tittelillä senior advisor (vanhempi neuvonantaja).

Gesund Partnersin tiedotteessa Aallon kerrottiin keskittyvän uudessa työssään hankkeisiin, joiden tarkoituksena on ratkaista kuntiin liittyviä strategisia sosiaali- ja terveyskysymyksiä.

– Tässä työssä voin hyödyntää kaikkea sitä osaamista, joka on kertynyt eduskunnan valtiovarainvaliokunnassa, kuntapolitiikassa sekä sote-uudistuksen valmistelutyössä, Aalto kirjoitti itse Facebookissa.

Aallon mukaan hän teki Gesund Partnersille töitä osa-aikaisesti joulukuuhun saakka.

– Olen yksityinen elinkeinonharjoittaja, joka on laskuttanut kyseistä yritystä, Aalto viestittää Iltalehdelle.

– 1.12. eteenpäin olen ollut Gesund Partnersiin nähden sopimuksettomassa tilassa enkä ole pystynyt laskuttamaan mitään.

Aalto toimi kansanedustajana vuosina 2015–2019. Vihreiden puheenjohtajana Aalto toimi kesäkuusta 2017 lokakuuhun 2018. Aalto jätti tehtävän sairastuttuaan masennukseen ja uupumukseen.

Juttu jatkuu kuvan jälkeen.

Touko Aallon nimi löytyy Gesund Partnersin sivuilta. KUVAKAAPPAUS/GESUND PARTNERS

Sopeutumisrahaa enintään vuosi

Kevan mukaan sopeutumisrahaa sai joulukuussa yhteensä 24 eduskunnasta pudonnutta entistä kansanedustajaa.

Suurin osa heistä aloitti sopeutumisrahan nostamisen heti huhti-toukokuussa 2019.

Juttu jatkuu taulukon jälkeen.

Sopeutumisrahaa maksetaan edustajan uran keston perusteella 1–3 vuotta. Aallon tapauksessa sopeutumisraha on noin 2 100 euroa kuukaudessa, ja sitä maksetaan hänelle enintään yhden vuoden ajan.

Aallon oikeus sopeutumisrahaan päättyy keväällä 2020 riippumatta siitä, jatkaako hän sen nostamista tammi-huhtikuussa.

Kansanedustajien eläkelain mukaan sopeutumisrahakauden päättyessä 59 vuotta täyttäneille voidaan maksaa sopeutumisrahaa 65-vuotiaaksi.

Niin sanottuun eläkeputkeen pääsevät halutessaan Reijo Hongisto (sin), Timo Korhonen (kesk), Markku Pakkanen (kesk), Juha Rehula (kesk), Matti Torvinen (sin) ja Kaj Turunen (kok).

Lipponen kikkaili ”nälkäpalkalla”

Kevan mukaan sopeutumisrahan saajien ansio- ja pääomatuloja valvotaan, mutta valvonta suoritetaan viime vuoden osalta vasta tämän vuoden (2020) alkupuolella.

– Jos sopeutumisrahaa on maksettu liikaa, tehdään tarvittaessa tarkistuspäätös takautuvasti ja peritään mahdollisesti liikaa maksettu etuus takaisin, erityisasiantuntija Katriina Valve sanoi Iltalehdelle lokakuussa 2019.

Valveen mukaan sopeutumisrahan ansiovalvonta tehdään ansio- ja pääomatulojen perusteella, mutta toistaiseksi jatkuva kokoaikatyö on yleensä yksi syy sopeutumisrahan maksamisen keskeyttämiseen.

Sopeutumisrahan aikana saa olla muita tuloja, kunhan muut tulot eivät yhdessä sopeutumisrahan kanssa ylitä määrättyä ansiorajaa. Tämä on johtanut kikkailuihin.

Juttu jatkuu kuvan jälkeen.

SDP:n entinen kansanedustaja Päivi Lipponen nosti sopeutumiseläkettä (nyk. sopeutumisraha) ja työskenteli toimitusjohtajana ja opettajana. ANTTI NIKKANEN

Tunnetuin kikkailija lienee SDP:n entinen kansanedustaja Päivi Lipponen, joka oli miehensä Paavo Lipposen menestyvän konsulttiyhtiön toimitusjohtajana 1 800 euron nälkäpalkalla. Järjestelyn ansiosta Päivi Lipponen ei menettänyt euroakaan silloisesta sopeutumiseläkkeestään (nyk. sopeutumisraha).

Hongisto kikkaili ”tuplapalkan”

Eduskunnasta putosi viime keväänä yhteensä 48 kansanedustajaa. Vain kahdeksan sopeutumisrahaan oikeutettua alle 65-vuotiasta entistä kansanedustajaa jätti sopeutumisrahan hakematta.

He ovat Ilkka Kantola (sd), Kari Kulmala (sin), Sari Raassina (kok), Mika Raatikainen (ps), Eero Suutari (kok), Satu Taavitsainen (sd), Kimmo Tiilikainen (kesk) ja Eerikki Viljanen (kesk).

Moni edellä mainituista henkilöistä työllistyi pian eduskuntavaalien jälkeen – tai palasi vanhaan työhönsä. Näin teki myös Reijo Hongisto, joka on poliisi.

Iltalehti uutisoi poliisina työskentelevästä Hongistosta marraskuussa 2019. Hongisto tekee poliisina lyhennettyä työaikaa, mikä mahdollistaa täyden sopeutumisrahan nostamisen.

Jos Hongisto olisi palannut poliisiksi 100 prosentin työajalla, olisi hän saanut noin 2 900 euroa kuukaudessa. Järjestelyn ansiosta Hongisto ansaitsee yhteensä noin 3 500 euroa kuukaudessa – tekemällä puolet vähemmän töitä.